MOŢIUNEA SIMPLĂ

“PSD are alergie la justiţie!”

Domnule Preşedinte al Camerei Deputaţilor,

Doamnelor şi domnilor deputaţi,

Domnule Ministru al Justiţiei,

 

În luna mai 2012, P.S.D. a preluat guvernarea României şi a promis la învestitura guvernului că va schimba definitiv direcţia în care se îndreaptă România. P.S.D. promis şi chiar a şi făcut-o!  A făcut “schimbarea până la capăt”, schimbarea care contravine atât intereselor românilor, cât şi modernizării României. Guvernarea televizată la care asistă românii de peste doi ani ne întăreşte convingerea că singurele interese satisfăcute de P.S.D. sunt cele politice, economice şi electorale ale baronilor locali.

P.S.D. a promis o guvernare axată pe transparență, competență și cinste. Fără politizare. Cu profesioniști. A promis un Guvern, “cel mai cinstit Guvern”, cu o conduită care trebuie să  reintroducă sentimentul integrităţii şi  onestităţii  în politică.
P.S.D. a promis “justiţie independentă şi egală pentru toţi”, dar a decis să mimeze respectul faţă de lege, cu aroganţă şi dispreţ faţă de români, “apărându-şi” baronii locali şi acoliţii politici de înfăptuirea actului de justiţie. Promisiunea făcută de P.S.D. cu atâta înflăcărare, în campania electorală din anul 2012, este invalidată de fiecare vot dat în Parlament, prin care se împiedică ridicarea imunităţii şi, implicit, deferirii justiţiei, a acelor parlamentari cercetaţi pentru săvârşirea unor fapte grave de corupţie.

Domnule Ministru al Justiţiei,

Între angajamentele pe care P.S.D. le-a asumat în 2012, stipulate negru pe alb în Programul de guvernare, românii au fost minţiţi cu următoarele promisiuni:

· la paragraful 143 - “Eliminarea influenţei politice asupra sistemului judiciar”;

· la paragraful 144 - “Înalta Curte de Casaţie şi Justiţie va administra bugetul sistemului judiciar, astfel încât profesioniştii din justiţie să nu poată fi influenţaţi prin politicile de alocare a resurselor bugetare”;

· la paragraful 145 - “Aplicăm strategia naţională anticorupţie care va viza şi problemele din domeniul justiţiei, al achiziţiilor publice, etc”;

· la paragraful 146 - ”Continuăm să demascăm corupţia şi să-i trimitem în faţa justiţiei pe cei care au jefuit din banul public”;

· la paragraful 147 - ”Extindem și îmbunătățim sistemul de asistenţă judiciară din oficiu/gratuită”;

· la paragraful 148 - “Asigurăm răspunderea judecătorilor şi procurorilor în cazul abuzurilor și încălcării flagrante a legii”;
 De la promisiuni la fapte este cale foarte lungă. Acest lucru ni-l arată P.S.D. zi de zi.

Stimaţi colegi,
Prin această moţiune simplă, deputaţii PDL şi PNL doresc să atragă atenţia Ministrului Justiţiei şi P.S.D., că nu vor accepta niciodată confiscarea României şi subordonarea politică a instituţiilor statului de drept. PDL şi PNL nu vor rămâne pasive în faţa tertipurilor P.S.D. prin care încearcă cu disperare să acapareze întreg sistemul judiciar.

P.S.D. a primit în anul 2012 votul de încredere al românilor pentru a continua lupta anticorupţie, pentru a apăra independenţa justiţiei şi statul de drept. Însă, această mult anunţată “bătălie” împotriva imixtiunii politicului în justiţie a început cu stângul, punând sub semnul întrebării “bunele intenţii” cu care P.S.D. s-a afişat în faţa românilor în anul 2012. 
Prima dovadă a eşecului P.S.D. de a-şi respecta promisiunile electorale a fost însăşi numirea domnului Robert Cazanciuc, deghizat în haine de “tehnocrat”, pentru preluarea portofoliului de la justiţie. Propunerea domnului Cazanciuc pentru Ministerul Justiţiei nu a făcut altceva decât să reînvie tradiţia sistemului politic balcanic, veche de sute de ani, şi anume: rudele celor ajunşi să deţină funcţii de putere în stat avansează sau, după caz, intră în sistem direct în cele mai înalte poziţii.

Această numire a trădat practic viziunea P.S.D. despre cum trebuie apărată independenţa justiţiei în România. A arătat românilor adevărata faţă a P.S.D., aceea a unui partid care urmăreşte acapararea tuturor instituţiilor statului, pe principiul nepotismului funcţiilor şi cumetriilor politice.

După „înscăunarea” domnului Robert Cazanciuc la Ministerul Justiţiei, P.S.D. şi-a pus în aplicare strategia de trecere a întregului sistem judiciar sub umbrela şi controlul direct al P.S.D., deşi P.S.D. vorbea românilor în anul 2012 cu înflăcărare despre lupta anticorupţie şi despre eliminarea oricăror influenţe politice în domeniul justiţiei. Aşa a apărut  “marţea neagră” de la sfârşitul anului trecut, pe care, cu siguranţă, v-o aduceţi aminte, stimaţi colegi.  

Lupta anticorupţie a atins o masă critică de contestatari, pentru că investigaţiile procurorilor anticorupţie au ajuns în toate straturile puterii PSD. Anchetele s-au extins de la miniştri, parlamentari, şefi de Consilii Judeţene, primari de municipii, primari de oraşe mici şi de comune, consilieri din primării. Pe scurt, au cuprins toate arterele caracatiţei numite P.S.D. 

“Marţea neagră“ are o justificare cât se poate de clară, care nu are nicio legătură cu  unele condamnări ale României la C.E.D.O. pentru nerespectarea condiţiilor minime din penitenciare. Legea amnistiei şi graţierii era pregătită pentru “depopularea” închisorilor de către clientela politică a P.S.D. Însă, ne punem întrebarea: dacă graţierea era menită să decongestioneze închisorile, de ce ar mai fi fost nevoie şi de amnistie, adică de curăţarea cazierelor unor infractori? 

Astăzi P.S.D. are datoria de a expune opiniei publice o statistică  de potențiali “beneficiari” ai prevederilor legii amnistiei, pentru care P.S.D. şi aliaţii săi continuă să se bată atât de mult! 

Domnule Ministrul al Justiţiei,

Întreg poporul român, care asistă neputincios la spectacolul macabru pe care P.S.D. îl pune în scenă zi de zi doar pentru a apăra corupţii, înţelege acum toate demersurile P.S.D. împotriva justiţiei şi a statului de drept. Zidul  pe care încercaţi să-l ridicaţi pentru a vă proteja baronii începe să se dărâme încetul cu încetul pentru că proverbul românesc “minciuna are picioare scurte” vi se aplică şi domniilor voastre!

Cazul de care ne lovim astăzi demonstrează toată construcţia şi încrengătura de minciuni din jurul Ministrului Justiţiei.

Propunerea de prelungire a măsurii arestării preventive a lui Duicu Ioan Adrian şi a lui  Ponea Constantin Ştefan au scos la iveală minciuna ministrului justiţiei privind implicarea sa în numirea doamnei procuror Elisabeta Ponea la şefia Secţiei Judiciare a DNA, structura centrală.

Iată pe scurt filmul implicării lui Cazanciuc în încercarea P.S.D. de a politiza justiţia, aşa cum a fost el relatat la momentul respectiv în presa naţională:

· 17 Septembrie 2013, apare prima informaţie, chiar din interiorul Ministerului Justiţiei, potrivit căreia se fac propuneri pentru schimbări în DNA. Mai mult, se vehiculează ideea că Robert Cazanciuc deja ar fi înaintat în scris un set de nominalizări pentru ocuparea unor funcţii în DNA, set de propuneri pe care îl retrage imediat şi fără nicio explicaţie. În joc era şefia Secţiei I, motorul DNA, având în vedere că mandatul procurorului Lucian Papici expira pe 23 septembrie 2013 şi şefia Secţiei Judiciare a DNA. Ministrul nu neagă informaţiile. În plus, de atunci era cunoscut faptul că printre primele propuneri făcute în scris de Robert Cazanciuc se regăsesc procurori din zone sugrumate de corupţie. În prima fază, pila pusă de pesedistul Duicu de la Mehedinți a funcționat: nevasta șefului IPJ Mehedinți (acum arestat împreună cu Duicu) a fost în cărți pentru șefia Secţiei Judiciare din DNA. Evident, la acea dată, DNA deja avea în lucru ancheta împotriva lui Duicu şi Ponea așa că, ministrul Cazanciuc a renunțat la propunere. Având în vedere că ministrul îşi retrage imediat documentul, propunerile trec neobservate.

Astăzi, informaţia negată de domnul Cazanciuc este confirmată de către DNA odată cu cererea de prelungire a măsurii arestării preventive a lui Duicu şi al lui Ponea. În referatul înaintat de procurorii anticorupţie se menţionează clar faptul că, la data de 2 septembrie 2013, inculpatul Duicu Ioan Adrian i-a transmis inculpatului Ponea Constantin Ştefan un mesaj SMS cu următorul conţinut: “Zilele astea o să fie contactata soţia ta”; iar la data de 4 septembrie 2013, Ministerul Justiţiei a transmis C.S.M. propunerea ca doamna Ponea Elisabeta să fie numită în funcţia de procuror şef al secţie judiciare a DNA.

Aşadar, doamna Ponea se afla pe lista propunerilor retrase ulterior de către domnul Cazanciuc. Ea a făcut parte din episodul primei răzgândiri inexplicabile la momentul respectiv a ministrului Cazanciuc.

· 18 Septembrie 2013, apare a doua informaţie. După retragerea propunerilor iniţiale, ministrul trece la nominalizări verbale: Gheorghe Bocsan pentru şefia secţiei I (care începuse instrumentarea dosarului Dragnea fără s-o mai ducă la capăt) şi Gheorghe Popovici (care lucrase la dosarul lui Dan Voiculescu). Nici aceste propuneri nu au fost negate de ministrul Robert Cazanciuc, dar diligenţele sale verbale s-au încheiat cu un eşec.

· 19 Septembrie 2013, Parchetul General confirmă că s-a ajuns la o soluţie în ceea ce priveste numirile în DNA. Tiberiu Niţu, coleg de an şi de facultate cu Robert Cazanciuc şi cu premierul Victor Ponta, recunoaşte prin vocea purtătorului de cuvânt că, la cererea procurorului şef al DNA, Laura Codruţa Kovesi, s-a aprobat delegarea pe funcţia de şef al Secţiei I a lui Lucian Papici pentru următoarele trei luni (până în decembrie 2013) şi a Elenei Matiesescu, pentru funcţia de şef al Secţiei Judiciare a DNA, ambele începând cu data de 23 Septembrie.

· 2 Octombrie 2013, la doar câteva zile după numiri, Lucian Papici, şef al Secţiei I a DNA, finalizează dosarul Dragnea şi, cu propunere de trimitere în judecată, îl înaintează şefei DNA, Laura Codruţa Kovesi. Exact în acest moment, Lucian Papici este schimbat din funcţie, alături de adjuncta sa, procurorul Mariana Alexandru. Secţia I este practic decapitată din cauza dosarului Dragnea, iar Victor Ponta, prin ministrul Robert Cazanciuc vine cu noi propuneri la şefia secţiei cele mai importante din DNA: Iuliana Bendeac şi Viorel Cerbu, desemnaţi şi delegaţi imediat pe funcţii pentru următoarele 6 luni.

· pe 11 Octombrie 2013, acelaşi ministru al Justiţiei, Robert Cazanciuc, dă înapoi. Îşi retrage total numirile, iar şefia Secţiei I a DNA este ocupată mai întâi prin delegare, apoi prin vot în C.S.M. şi, ulterior, semnătură a Preşedintelui României, de Gheorghe Popovici cu adjunct în persoana lui Dănuţ Volintiru, iar adjunctul Secţiei a II-a devine procurorul Mariana Alexandru.

Din această succesiune a faptelor, putem cu uşurinţă trage concluzia că, sub nicio formă, cei care sunt acum pe funcţii în DNA, nu au fost propunerile ministrului Cazanciuc din prima clipă, contrar susţinerilor sale de atunci, exprimate public, într-o emisiune la postul public de televiziune - TVR. Ministrul Cazanciuc spunea atunci că "Doamna Ponea (n.m. Elisabeta) a fost unul din zecile de magistraţi care au fost la sediul Ministerului Justiţiei”. În aceeaşi emisiune mai spunea ministrul că a chemat-o pe Elisabeta Ponea ca să discute despre funcţii pentru că avea, "două mandate de procuror general la Parchetul Curţii de Apel Craiova, în perioada 2006-2012, deci un om cu foarte mare experienţă. Doamna Ponea nu se regăseşte printre propunerile făcute de ministrul Justiţiei nici pentru Parchetul General, nici pentru altă structură de Parchet. Propunerile ministrului au fost cele care sunt deja în momentul de faţă în funcţii. (...) Nu am formulat o asemenea propunere", minţea cu aroganţă ministrul Justiţiei.

Stimaţi colegi,

Ministrul Cazanciuc se bâlbâie public căutând motivaţii care să-i acopere neputinţa de a ţine piept comenzilor politice. L-au contrazis nu numai propriile afirmaţii ci, mai mult, l-au compromis definitiv faptele. Robert Cazanciuc, a insistat prin propuneri, răzgândiri şi minciună şi în scris şi verbal numirea pentru o funcție de conducere în DNA a unui procuror, ca urmare a presiunii politice a unui baron local al P.S.D. Explicaţia acestor evenimente,   care-l transformă pe Robert Cazanciuc din ministru al justiţiei în traficant de funcţii la comanda baronilor P.S.D., este cât se poate de clară: Secţia Judiciară a DNA pe care Duicu, cu concursul ministrului Cazanciuc  o dorea  condusă de Elisabeta Ponea este una cu atribuţii importante în structura instituţiei anticorupţie.

Şi acest lucru se desprinde cu maximă claritate din Regulamentul de ordine interioară al Direcţiei Naţionale Anticorupţie, aprobat prin Ordinul nr. 2184/C/2006 al Ministrului Justiţiei, publicat în Monitorul Oficial nr. 852 din 17 octombrie 2006. Potrivit acestuia, printre alte atribuţii, Secţia Judiciară penală: 

a). asigură participarea procurorilor la judecarea cauzelor penale în care instanţele de judecată au fost învestite prin rechizitorii emise de către procurorii Direcţiei Naţionale Anticorupţie, precum şi la judecarea cererilor ori propunerilor adresate instanţelor de judecată de către această direcţie;

b). exercită, în termenele legale, căile de atac împotriva hotărârilor judecătoreşti pronunţate în cauzele penale de competenţa Direcţiei Naţionale Anticorupţie;

c). ia măsuri pentru exercitarea căilor extraordinare de atac împotriva hotărârilor judecătoreşti definitive în cauzele penale de competenţa Direcţiei Naţionale Anticorupţie;

d). analizează cauzele cu inculpaţi arestaţi preventiv, în care instanţele judecătoreşti au pronunţat hotărâri de achitare şi restituire la procuror, precum şi cazurile în care s-a dispus, prin hotărâri definitive, punerea în libertate a unor inculpaţi trimişi în judecată, în stare de arest preventiv, şi prezintă propuneri corespunzătoare pentru înlăturarea deficienţelor, etc.

Doamnelor şi domnilor deputaţi,

Este de domeniul evidenţei care este miza acestor jocuri murdare, “pe sub masă”, orchestrate de baronii locali, unii direct din biroul numărul unu de la Palatul Victoria: controlul total asupra justiţiei pentru apărarea intereselor baronilor P.S.D.! Tot ce s-a construit până acum pentru apărarea statului de drept, pentru independenţa actului de justiţie, riscă să se dărâme sub presiunea baronilor P.S.D. şi  a acoliţilor lor. 

Vă reamintim că, cel puţin până în 1997, ministrul justiţiei putea da ordin să se înceapă urmărirea penală împotriva unei persoane, avea, prin lege, această putere de decizie!  Politicienii puteau hotărî: tu intri sau nu intri într-un parchet, tu ieşi sau nu ieşi dintr-un parchet, tu primeşti sau nu primeşti un dosar. Până în anul 2003, ministrul justiţiei a păstrat puterea de a numi şefii de parchete şi, evident, numirile se făceau exclusiv pe criterii politice. Numirile se făceau după următoarele criterii: “ne place sau nu” ,“e omul nostru sau nu e omul nostru”, “răspunde sau nu comenzilor noastre”. 

Or, stimaţi colegi, PDL si PNL nu acceptă întoarcerea la sistemul judiciar de dinainte de 2004, un sistem corupt, total netransparent, dar care oferea linişte tuturor celor “certaţi cu legea”.

Domnule Ministru al Justiţiei,

Semnatarii acestei moţiuni va solicită:

1. Să ne prezentaţi care au fost propunerile iniţiale, făcute la data de 4 septembrie 2013, de către ministerul pe care îl conduceţi, pentru ocuparea unor funcţii de conducere în cadrul DNA, inclusiv în cadrul Secţiei Judiciare;

2. Să ne prezentaţi argumentele pentru care, deşi spuneţi că aţi făcut propuneri în raport de competenţa şi pregătirea profesională a procurorilor în cauză, aţi retras totuşi propunerile iniţiale ale unor oameni de o “calitate” ireproşabilă”;

3. Să ne prezentaţi motivele pentru care doamna procuror Elisabeta Ponea s-a regăsit în rândul propunerilor iniţiale făcute de către Ministerul Justiţiei pentru a ocupa o funcţie de conducere în cadrul Secţiei Judiciare a DNA;

4. Să ne prezentaţi motivele pentru care aţi dezminţit public, în repetate rânduri, informaţii cuprinse în documente oficiale care emană de la ministerul pe care îl coordonaţi.

5. Să precizaţi public dacă reţeaua infracţională condusă de către domnul Duicu Ioan Adrian v-a determinat să luaţi şi alte măsuri sau decizii, în calitate de Ministru al Justiţiei, în afara propunerii doamnei  Elisabeta Pontea pentru funcţia de conducere în cadrul Secţiei Judiciare a DNA.

6. Să spuneţi public de ce amânaţi, sub pretextul unor studii de impact, respingerea definitivă a propunerii legislative privind amnistia unor infracţiuni şi graţierea unor pedepse, care stă închisă în sertarul comisiilor permanente, iniţiativă legislativă croită cu dedicaţie pentru domnul Duicu, domnul Voiculescu, domnul Năstase şi toată cohorta de baroni PSD certaţi cu legea. 

